
RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI

în intervalul 04.11.2026, ora 08:00 – 05.11.2026, ora 08:00

I. SITUAŢIA HIDROMETEOROLOGICĂ

1. Situaţia şi prognoza hidrologică pe râurile interioare şi Dunăre din 05.11.2026, ora 07:00

Institutul Naţional de Hidrologie şi Gospodărire a Apelor (I.N.H.G.A.) a emis în data de 04.11.2026, la ora 09:45, Atenţionarea Hidrologică nr. 101 – COD GALBEN, valabilă în intervalul 04.11.2026 ora 10:00 – 05.11.2026 ora 12:00, vizând scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri pe unele râuri din bazinele hidrografice: Călmăţui, Vedea și Neajlov, cu posibile depăşiri ale COTELOR DE ATENŢIE.

Această Atenţionare Hidrologică a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel: 

- ARGEȘ, DÂMBOVIȚA, GIURGIU, OLT și TELEORMAN (5 prefecturi) – COD GALBEN.
RÂURI

Debitele au fost în usoară creștere, datorită precipitațiilor căzute în interval, pe râurile din bazinul Vedei și doar prin propagare pe cursul mijlociu și inferior al Mureșului și cursurile inferioare ale Argeșului, Ialomiței, Putnei și Buzăului.

Pe celelalte râuri, debitele au fost relativ staționare, exceptând râurile din bazinele Jiului, Oltului, bazinele superioare și mijlocii ale Argeșului și Ialomiței, pe cursul inferior al Someșului și pe râurile din Dobrogea, unde au fost în scădere.

Debitele se situează în general sub mediile multianuale lunare, cu valori cuprinse între 30–80% din acestea, mai mari (în jurul și peste mediile lunare) pe râurile din bazinele hidrografice: Ialomița, Suceava, Moldova, bazinul inferior al Oltului, bazinul superior al Argeșului, pe cursul superior al Someșului Mic, cursul mijlociu al Buzăului și cursul inferior al Cernei și mai mici (sub 30%) pe râurile din bazinele hidrografice: Iza, Tur, Lăpuș, Crasna, Barcău, Crișuri, Bârzava, Moravița, Caraș, Nera și Jijia.

Se situează peste COTA DE ATENȚIE râul Urlui la stația hidrometrică Furculești (150+14)-jud.TR. 

Este în vigoare ATENȚIONAREA HIDROLOGICĂ Nr. 101 din 04.11.2026.

Debitele vor fi, în general, staționare, exceptând cursurile inferioare ale Mureșului, Vedei, Argeșului și Ialomiței, unde vor fi în creștere prin propagare.

Pe râurile din bazinele hidrografice: Cerna, Jiu, Olt, Buzău, bazinele superioare și mijlocii ale Argeșului și Ialomiței, bazinul superior al Vedei, pe cursul superior al Prutului și pe râurile din Dobrogea, debitele vor fi în scădere.

Sunt posibile scurgeri importante pe versanți, torenți, pâraie, viituri rapide cu posibile efecte de inundații locale și creșteri de niveluri și debite cu posibile depășiri ale COTELOR DE ATENȚIE, pe unele râuri din sudul țării, datorită precipitațiilor prognozate și propagării.

Se va situa peste COTA DE ATENȚIE râul Urlui la stația hidrometrică Furculești (150+14)-jud.TR. 

Se menține în vigoare ATENȚIONAREA HIDROLOGICĂ Nr. 101 din 04.11.2026, până la ora 12:00.

DUNĂRE

Debitul la intrarea în țară (secțiunea Baziaș) în intervalul 04 – 05.11.2026 a fost în creștere, având valoarea de 1750 m3/s, sub media multianuală a lunii noiembrie (4700 m3/s). 

În aval de Porţile de Fier debitele au fost în creștere.

Debitul la intrarea în țară (secțiunea Baziaș) va fi staționar (1750 m3/s).

În aval de Porțile de Fier debitele vor fi în creștere.

2. Situaţia meteorologică în intervalul 04.11.2026, ora 09:00 –05.11.2026, ora 06:00

ÎN ŢARĂ

Valorile termice diurne s-au situat în jurul normelor climatologice în nord-vestul țării și s-au menținut mai scăzute decât în mod obișnuit în această perioadă în restul teritoriului, iar noaptea a fost mai rece decât precedentele în majoritatea zonelor. Cerul a fost variabil în nord-vest, iar seara și noaptea local și în centru și sud-est și mai mult noros în celelalte zone. A plouat slab (cantități de apă în general de 2...5 l/mp) în sudul Banatului, Oltenia și jumătatea vestică a Munteniei, pe spații mici în vestul și sudul Transilvaniei și cu totul izolat în Moldova și Dobrogea. La munte, la altitudini mari, trecător au fost precipitații slabe sub formă de lapoviță și ninsoare. Vântul a suflat slab și moderat, cu intensificări temporare în cursul zilei local în estul Munteniei și în Dobrogea, cu rafale în general de 45...55 km/h, în zona Carpaților de Curbură (60...70 km/h) și pe arii restrânse, cu viteze de până la 40...45 km/h, în Moldova. Este strat de zăpadă local în zona montană înaltă și aseară la ora 20 măsura -în platformele stațiilor meteo- până la 41 cm la Vf. Omu. Temperaturile maxime s-au încadrat între 5 grade la Rădăuți, Suceava, Târgu Neamț și Bârnova și 14 grade la Satu Mare, Baia Mare și Dej, iar la ora 6 valorile termice erau cuprinse între -3 grade la Satu Mare și Târgu Lăpuș și 8 grade la Caransebeș, Băile Herculane, Bozovici, Lugoj, Moldova Nouă și Constanța-dig. În a doua parte a nopții, izolat îndeosebi în depresiuni s-a format ceață.

Observație: de ieri dimineață de la ora 6 a fost emis 1 mesaj de atenționare meteorologică cod galben de către SRPV Constanța (pentru intensificări ale vântului).

LA BUCUREŞTI

Vremea s-a menținut închisă și trecător a mai plouat slab. Vântul a suflat slab și moderat. Temperatura maximă a fost de 10 grade la Filaret și 11 grade la Afumați și Băneasa, iar la ora 6 se înregistrau 5 grade în Băneasa și 6 grade la Afumați și Filaret.

3. Prognoza meteorologică în intervalul 05.11.2026, ora 09:00 –06.11.2026, ora 09:00

ÎN ŢARĂ

Vremea va fi mai rece decât în mod obișnuit pentru această perioadă în majoritatea zonelor.Cerul va fi variabil, cu înnorări și ploi slabe pe arii restrânse (sub 5 l/mp) ziua în Oltenia, Banat, Crișana și în nord-vestul Munteniei. La munte, la altitudini mari, pe arii restrânse vor fi precipitații slabe sub formă de lapoviță și ninsoare. Vântul va sufla slab și moderat, cu ușoare intensificări pe litoral (40...45 km/h). Temperaturile maxime se vor încadra între 7 grade izolat în Moldova, Oltenia, Muntenia și în depresiunile din estul Transilvaniei și 13 grade în Banat și în partea de vest a Transilvaniei. Minimele termice vor fi cuprinse între -4 și 4 grade, ușor mai scăzute în depresiuni spre -7 grade. Dimineața și noaptea, pe alocuri va fi ceață posibil asociată și cu burniță.

LA BUCUREŞTI

Vremea va fi rece pentru această dată, astfel că temperatura maximă va fi de 8...9 grade, iar cea minimă de 0...2 grade. Cerul va avea înnorări pe parcursul zilei, apoi se va degaja. Vântul va sufla slab până la moderat.

II. CALITATEA APELOR

1.
Pe fluviul Dunărea

Nu au fost semnalate evenimente deosebite.

2.
Pe râurile interioare

Administrația Națională „Apele Române” informează că, în data de 04.11.2026, la ora 12:50, a fost semnalată o poluare accidentală a râului Comlod, manifestată prin modificarea culorii apei în negru (cu aspect fecaloid-menajer), în zona localității Sânmărtinu de Câmpie, județul Mureș. Personalul de specialitate din cadrul ABA Mureș s-a deplasat pe teren pentru investigații.

În urma verificărilor din teren, au fost identificate 4 evacuări active de ape uzate menajere neepurate, astfel:

- o evacuare pe malul drept, în localitatea Sânmărtinu de Câmpie (str. Școlii), provenită de la stația de pompare a apelor uzate menajere, unitate dotată cu o conductă de preaplin direcționată înspre râul Comlod; cu ocazia controlului, din această sursă au fost recoltate probe de apă în vederea analizării lor în cadrul Laboratorului de Calitate a Apelor (LCA) al ABA Mureș;

- trei evacuări pe malul drept al râului Comlod, în localitatea Râciu (str. Gh. Șincai), prin intermediul cărora se deversau ape uzate menajere neepurate în cursul de apă și din care, de asemenea, au fost recoltate probe de apă.

La data controlului, debitul de apă din albia râului Comlod era foarte scăzut și nu s-a constatat mortalitate piscicolă în zona verificată. 

Pentru remedierea situației, s-au stabilit următoarele măsuri:

- luarea de urgență a tuturor măsurilor necesare pentru stoparea evacuărilor neconforme de ape uzate menajere în cursul de apă Comlod, identificate cu ocazia controlului, prin blindarea acestora;

- notificarea în scris a ABA Mureș cu privire la ducerea la îndeplinire a acestei măsuri și la momentul exact al stopării evacuărilor.
3.
Pe Marea Neagră

Nu au fost semnalate evenimente deosebite.
III. CALITATEA MEDIULUI

1. În domeniul aerului

Agenţia Naţională pentru Mediu și Arii Protejate informează că, din rezultatele analizelor efectuate pentru data de 03.11.2026 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).
Nu a fost înregistrată depășirea valorii limită zilnice pentru indicatorul particule în suspensie PM10. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

2. În domeniul solului şi vegetaţiei

Nu au fost semnalate evenimente deosebite.

3. În domeniul supravegherii radioactivităţii mediului

Nu au fost semnalate evenimente deosebite.

4. În municipiul Bucureşti

Nu au fost semnalate evenimente deosebite.

